|  |
| --- |
| * נזקי רעידת האדמה
* מבנים שנפגעו עקב רעידת האדמהמבנים שנפגעו עקב רעידת האדמה
* כנסייה בפטיסטית שקרסה בעירכנסייה בפטיסטית שקרסה בעיר
* נזקים לבית מגוריםנזקים לבית מגורים
* נטיית מבנה עקב התנזלות קרקענטיית מבנה עקב התנזלות קרקע
* הרס בקתדרלת קרייסטצ'רץ'הרס בקתדרלת קרייסטצ'רץ'
* התנזלות קרקע בקרייסטצ'רץ'התנזלות קרקע בקרייסטצ'רץ'
ישנן 6 תמונות בגלריה. ניתן להקיש על תמונה להגדלתה |

**רעידת האדמה בקנטרברי** הייתה רעידת אדמה בעוצמה של 6.3 בסולם מגניטודה לפי מומנט שפגעה באי הדרומי של ניו זילנד. רעידת האדמה התרחשה ביום שני, 21 בפברואר 2011, בשעה 12:51. מוקדה היה בעומק של כ-5 ק"מ באזור קנטרברי. הזעזוע גרם למותם של 181 בני אדם (מתוכם 5 אנשים לא זוהו והם הוכרזו כמתים) ולנזק עצום בקרייסטצ'רץ', העיר השנייה בגודלה בניו זילנד.

זו הרעידה העוקבת הגדולה ביותר לאחר רעידת האדמה הקודמת בספטמבר 2010, אף שרעידה זו נחשבת לרעידת אדמה בפני עצמה. עוצמתה הייתה פחותה מזו שהתרחשה בספטמבר, אך היא גרמה נזק רב יותר כיוון שהייתה קרובה יותר לקרייסטצ'רץ', התרחשה בשעות הצהריים שבהן אנשים בחוץ לעומת שעות הבוקר ברעידה הקודמת, ואף מכיוון שיסודות הבניינים נחלשו בעקבות הרעידות הקודמות. בסולם מרקאלי, עוצמתה של הרעידה הייתה VIII.

רעידת האדמה לוותה ברעשי משנה, שעוצמתם עלתה על 4.0 בסולם מגניטודה לפי מומנט. ב-13 ביוני 2011 התרחשו שני רעשי משנה חזקים בעוצמות של 5.7 ו-6.3 בסולם מגניטודה.

נפגעים, הרס ותוצאות אחרות
-------------------------

ברעידת האדמה נהרגו 181 אנשים. מניין ההרוגים הגבוה נובע בעיקר מהתמוטטות בניין תחנת הטלוויזיה CTV, וגורמים במשטרה מעריכה כי רק בבניין זה נהרגו כ-100 בני אדם. רבים נפצעו, ורבים נלכדו בבניינים. רעידת האדמה גרמה להפרעות בהספקת החשמל ל-80% מהעיר, ותשתיות המים נפגעו בכל רחבי העיר. מצב חירום 3, הגבוה ביותר, נמשך שבוע.

שני אוטובוסים ומספר מכוניות נמחצו תחת מפולות מהריסות. מבנים רבים בעיר, ובהם מגדל קתדרלת קרייסטצ'רץ' קרסו. בית חב"ד המקומי קרס, אך לא שהו בו אנשים רבים בזמן הרעידה, ואלו ששהו בו, הצליחו לצאת בשלום.

בהרוגים גם שלושה ישראלים. ביולי 2011 פורסמה בניו זילנד טענה שאחד ההרוגים, עופר מזרחי, וחבריו שחזרו לישראל, היו סוכנים של "המוסד". טענה זו הוכחשה על ידי ראש ממשלת ניו זילנד, ג'ון קי, ושגרירות ישראל בניו זילנד.

רבים מהנזקים נגרמו בשל התנזלות קרקע והצפות. התהליך מתרחש כאשר לתוך החלל שבין הגרגרים מחלחלים מים, המפרידים בין הגרגרים וגורמים להחלשת אחיזתם זה בזה, מה שגורם לקרקע להתנהג כנוזל ולהפסיק לתמוך במבנים כבדים.

בנק ג'יי פי מורגן צ'ייס העריך כי רעידת האדמה תביא לתביעות בסך 12 מיליארד דולר לחברת הביטוח, בגין הנזק שנגרם.

סיוע בינלאומי
-------------

ראש ממשלת ניו זילנד, ג'ון קי, אמר כי כל צוותי החיפוש נשלחו לכיוון קרייסטצ'רץ'.
ממשלת אוסטרליה הציעה לעזור, ושלחה לניו זילנד מטוס C-130, ובו צוות חיפוש בן 70 איש וכן תכננה לשלוח סיוע נוסף. גם ארצות הברית ויפן הציעו להגיש עזרה.

קישורים חיצוניים
----------------

ויקישיתוף מדיה וקבצים בנושא **רעידת האדמה בכרייסטצ'רץ'** בוויקישיתוף
* רעידת האדמה באתר GDACS
* נתוני רעידת האדמה מאתר geonet.nz

הערות שוליים
------------

1. ↑  'Thousands of homes need to go', באתר stuff.co.nz,‏ 14 ביוני 2011
2. ↑  שמות הרוגים באתר משטרת ניו זילנד
3. ↑  אביאל מגנזי וגיל נווה, חשש בניו זילנד: כ-100 נהרגו רק בבניין הטלוויזיה, באתר ynet, 23 בפברואר 2011
4. ↑  רונן מדזיני, התקווה נמוגה: זוהו גופות שני הנעדרים בניו-זילנד, באתר ynet, 1 במרץ 2011
5. ↑  ספי קרופסקי, בניו זילנד בודקים מי הדליף את הדיווח על סוכני המוסד הישראלים, באתר הארץ, 21 ביולי 2011
6. ↑  התנזלות קרקע והצפות
7. ↑  ג'יי פי מורגן: רעידת האדמה בניו זילנד - אסון הטבע היקר מאז 2008, באתר TheMarker‏, 23 בפברואר 2011

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007595355705171
* LCCN: sh2011001498

 |